ედენ აზარი
ედენ აზარი (ფრანგ. Eden Hazard დ. 7 იანვარი, 1991, ლა-ლუვიერი) — ბელგიელი ფეხბურთელი, მადრიდის „რეალისა“ და ბელგიის ეროვნული ნაკრების შემტევი ნახევარმცველი, ასევე თამაშობს გარემარბის პოზიციაზე. იგი ცნობილია მისი სისწრაფით, დრიბლინგით, ტექნიკითა და კრეატიულობით. მას ხშირად ადარებენ კრიშტიანუ რონალდუს და ლიონელ მესის. ჰაზარი, მწვრთნელების, კოლეგებისა და კომენტატორების მიერ მიჩნეულია მსოფლიოს ერთ-ერთ საუკეთესო ფეხბურთელად. ედენ აზარმა კარიერა ბელგიაში დაიწყო, ჯერ „როიალ სტეიტ ბრანიონსში“, შემდეგ კი „ტუბიზში“. 2005 წელს იგი ფრანგული გუნდის, „ლილის“ აკადემიას შეუერთდა. მან აკადემიაში 2 წელი გაატარა და 2007 წლის ნოემბერს, 16 წლის ასაკში მისი პროფესიონალური დებიუტიც შედგა. მან ლილში 190-ზე მეტი თამაში ჩაატარა და მოიგო რამდენიმე ინდივიდუალური ტიტული, ხოლო 2012 წლის ზაფხულში იგი ინგლისურ კლუბ ჩელსის შეუერთდა, სადაც თავის პირველ სეზონში კლუბთან ერთად უეფა-ს ევროპა ლიგის თასის მოპოვება შესძლო, რისთვისაც დასახელებული იქნა წლის ახალგაზრდა ფეხბურთელად პსა-ის ვერსიით. 2014-2015 სეზონში დაეხმარა „ჩელსის“ ინგლისის ლიგის თასისა და პრემიერლიგის მოგებაში. 2 წლის შემდეგ, 2016-2017 სეზონზე მან კლუბთან ერთად ხელმეორედ შესძლო „პრემიერლიგის“ მოგება. აზარის დებიუტი ბელგიის ეროვნულ ნაკრებში შედგა 2008 წლის ნოემბერში ლუქსემბურგის ნაკრების წინააღმდეგ ამხანაგურ მატჩში. სამი წლის შემდეგ, 2011 წლის ოქტომბერში, ჰაზარმა პირველი გოლი გაუტანა ყაზახეთის ნაკრებს. მას შემდეგ მონაწილეობა მიიღო 80-ზე მეტ ოფიციალურ მატჩში. ჰაზარს მონაწილეობა აქვს მიღებული 2014 წლის მსოფლიოსა და 2016 წლის ევროპის ჩემპიონატებში.